Akademický senát

29.02.2016

**Udržateľnosť UVP STU v roku 2016**

Predkladá: **prof. Ing. Robert Redhammer, PhD.**

rektor

Vypracovali: **prof. Ing. Robert Redhammer, PhD.**

rektor

**Dr.h.c. prof. Dr. Ing. Oliver Moravčík**

prorektor

Zdôvodnenie: Materiál sa predkladá v súvislosti so záväzkom udržateľnosti UVP STU

Návrh uznesenia: Akademický senát STU prerokovalo materiál Udržateľnosť UVP STU v roku 2016

1. bez pripomienok
2. s pripomienkami.

**OPATRENIA NA UDRŽATEĽNOSŤ UVP STU V ROKU 2016**

**PREAMBULA**

V rokoch 2013-2015 investovala STU nemalé finančné prostriedky do rozvoja výskumnej infraštruktúry zo štrukturálnych fondov EU. Najväčším projektom integrujúcim aj predchádzajúce investície bol projekt budovania Univerzitného vedeckého parku STU (UVP STU) v troch lokalitách, dvoch v Bratislave a jednej v Trnave. Projekt umožnil obnoviť a vybudovať priestory pre výskum a investovať do moderných vedeckých prístrojov.

UVP STU vznikol ako centrum excelencie z grantov štrukturálnych fondov Európskej únie, vlády SR a vlastných prostriedkov STU v pomere 80:15:5 v období 2013-2015. Bol schválený Organizačný poriadok UVP STU a ďalšie následné dokumenty požadované grantovou agentúrou, ktorá projekty financovala, a ktoré definujú UVP STU ako súčasť univerzity s výrazne vedecko-výskumným charakterom, pričom vzdelávacie aktivity tejto súčasti sú limitované na 3. stupeň vzdelávania v dvoch oblastiach – materiálové vedy a automatizácia/modelovanie a simulácia.

STU sa zaviazala zabezpečiť trvalú udržateľnosť UVP minimálne po dobu následných 5 rokov po ukončení projektu. Porušenie tohto záväzku má za následok vážne finančné korekcie zo strany poskytovateľa. V súčasnosti je nevyhnutné predikovať fungovanie UVP minimálne na celkovo 10 rokov, evt. 15 rokov.

**HLAVNÉ CIELE V KRÁTKODOBOM HORIZONTE**

Prioritne je nevyhnutné zefektívniť aktivity UVP vo všetkých zložkách vzhľadom na potrebu zabezpečenia udržateľnosti projektu počas nasledujúcich rokov od jeho ukončenia a pripraviť projektové návrhy v nasledujúcich výzvach:

## zabezpečiť koordinovanú prípravu follow-up projektu pre výzvu:

## OPVaI-VA/DP/2015/2.1.1-01 - Výzva na predkladanie žiadostí o nenávratný finančný príspevok na fázované projekty Univerzitných vedeckých parkov a výskumných centier (II. fáza) pre rozvinutejší región,

## akcelerovať projektovú prípravu spoločného projektu UK +STU ACCORD,

## zabezpečiť prípravu projektu zo ŠF 1.1.3 Modernizácia a ďalší rozvoj infraštruktúry a technologického zázemia výskumných inštitúcií mimo podnikateľského sektora v oblastiach špecializácie RIS3 SK – TEAMING projekty Horizont 2020,

* optimalizovať prípravu projektov podávaných UVP vo výzvach HORIZONT 2020 ako napr. TEAMING, TWINNING, ktoré majú mať univerzitný, t.j. nadfakultný charakter a z tohto dôvodu si vyžadujú novú kvalitu koordinácie prípravy.

**BEZPROSTREDNÉ OPATRENIA NA ZABEZPEČENIE UVP STU V SÚVISLOSTI S PREROZDELENÍM DOTÁCIE NA ROK 2016**

Samotný projekt UVP vyžaduje vykazovanie merateľných ukazovateľov dopadov a aktivity ešte minimálne 5 rokov (niektorých až 15 rokov), preto je potrebné zabezpečiť udržateľnosť výsledkov projektu. S ohľadom na požiadavku pôvodnej výzvy na predkladanie projektov a znenie projektu, ako aj na skutočnosť, že financie na spolufinancovanie zabezpečovala STU z centrálnych výnosov z predaja majetku, bolo zriadené univerzitné **pracovisko Univerzitný vedecký park STU ako samostatná súčasť univerzity.**

Značná časť investícií bola umiestnená na fakultách, ktoré ju využívajú na intenzívny výskum. Navrhujeme preto, aby tieto pracoviská boli označené ako **spoločné pracoviská príslušnej fakulty a UVP.**

Finančnými zdrojmi na zabezpečenie udržateľnosti projektu UVP boli v projekte deklarované:

1. zdroje plynúce z úspory energií zo zateplenia budov a

2. zdroje plynúce z projektov, ktoré získame vďaka lepšej vybavenosti pracovísk.

Prvé projekty sú na ceste, avšak v prechodnom období roku 2016 a 2017, kým plne nabehnú pozitívne efekty z investícií, **navrhujeme vyčleniť z dotácie STU čiastku zodpovedajúcu úspore energií a rozdeliť ju medzi pracoviská UVP v pomere hodnoty obstaraných výskumných prístrojov.** Tieto čiastky pri rozdelení dotácie budú k dispozícii dekanom príslušných fakúlt pre potreby spoločných pracovísk UVP.

Výhľadovo navrhujeme ‎prideľovať dotačné financie na UVP podľa reálnych výkonov, ktoré budú dosahované na získaných prístrojoch a podobne poskytované k dispozícii dekanom príslušných fakúlt na ich využitie v rámci spoločných pracovísk UVP. To súčasne bude aj motiváciou fakultám a jej pracovníkom využívať tieto zariadenia, uvádzať projekt UVP v publikáciách a projektoch a vykazovať ich pre udržateľnosť UVP a pre „dopady projektu“.

Účel použitia finančných prostriedkov UVP nebude viazaný ináč, ako pre použitie na (spoločných) pracoviskách UVP. Predpokladá sa, že prostriedky sa využijú na obstaranie bežných tovarov potrebných na zabezpečenie prevádzky, opráv a doplnenia prístrojov na pracoviskách ako doplnok k štandardnému financovaniu prostredníctvom rozpočtu fakulty. Investície sa predpokladajú zabezpečovať aj naďalej z prostriedkov grantov a personálne výdavky zo zdrojov fakúlt.